Man On The Run

Man On The Run (Lelaki Dalam Buruan) ialah sebuah filem dokumentari Amerika Syarikat 2023 arahan Cassius Michael Kim yang turut berkhidmat sebagai penulis skrip dan penerbit eksekutif. Filem ini berkisarkan tentang skandal 1Malaysia Development Berhad dan penglibatan bekas Perdana Menteri Malaysia keenam, Najib Razak dan ahli perniagaan dalam buruan, Jho Low dalam skandal yang menggemparkan Malaysia. Filem ini ditayangkan pada 19 Oktober 2023.

Sinopsis
Filem ini berkisarkan tentang kisah benar mengejutkan tentang rasuah dan pengkhianatan yang menggegarkan kestabilan kewangan seluruh negara. Ia turut membabitkan Jho Low, seorang ahli perniagaan misteri serta playboy dengan merancang mengeksploitasi dana kekayaan Malaysia menerusi apa yang diketahui umum sebagai skandal 1Malaysia Development Berhad (1MDB). 

Dengan kerjasama Perdana Menteri Malaysia keenam ketika itu, Najib Razak, Low dipercayai menyalurkan berbilion-bilion wang ke dalam akaun bank global bagi menampung gaya hidupnya yang mewah, termasuk pesta Hollywood dan bahkan membiayai pembikinan filem The Wolf of Wall Street (2013) lakonan Leonardo DiCaprio.

Penerbitan
Menurut pengarahnya, Cassius Michael Kim, beliau tertarik untuk mengarahkan filem Man On The Run kerana liputan yang cukup meluas terhadap skandal yang menimpa 1MDB. Beliau berkata: 

Menurut Cassius, antara yang menarik dalam filem ini apabila beliau dan pasukan penerbitan dapat mengadakan sesi temu bual bersama individu serta pihak yang mempunyai hubung kait dengan skandal 1MDB. Menurutnya lagi, terdapat cabaran sepanjang penggambaran apabila terdapat segelintir individu yang tidak mahu ditemu bual dalam Man On The Run atas sebab-sebab tertentu. Cassius berkata, pasukan penerbitannya berjaya menemubual bekas Perdana Menteri, Najib Razak. Beliau mengakui cukup kagum dengan kesudian Najib untuk menjawab setiap soalan yang diajukan sepanjang sesi temu bual tersebut.

Penerbit filem ini, Fabian W. Joseph pula berkata isi kandungan Man On The Run lebih memfokuskan kepada cerita menarik individu yang terbabit secara langsung atau tidak tanpa memburukkan sesiapa selain tidak berniat merungkai sisi buruk atau mencalar nama Malaysia di mata dunia. Menurutnya, ia diterbitkan untuk masyarakat bagi mengetahui perjalanan sebenar mengenai skandal 1MDB dengan lebih terperinci dan mendalam.

Siri wawancara pertama Man On The Run bermula pada musim panas 2021 dan penerbitannya bermula pada musim bunga 2022. Pasca penerbitan selesai pada musim bunga 2023, sebelum akhirnya siap untuk ditayangkan. Selain Najib, turut ditemubual dalam filem ini ialah Clare Rewcastle Brown; Ketua Pegawai Eksekutif The Edge, Ho Kay Tat dan Bradley Hope; pemberi maklumat, Xavier Andre Justo; serta ahli politik seperti Perdana Menteri kesepuluh, Anwar Ibrahim; Ahli Parlimen Muar, Syed Saddiq Syed Abdul Rahman; bekas Ahli Parlimen, Tony Pua serta bekas peguam negara, Tommy Thomas.

Keluaran dan sambutan
Treler rasmi filem ini, yang berdurasi selama 2 minit, dikeluarkan pada 2 Ogos 2023 dan dipertontonkan secara eksklusif di The Hollywood Reporter. Filem ini memulakan tayangan perdana di United Kingdom pada 8 September 2023 dan dua lokasi di Amerika Syarikat, bermula dengan tayangan perdana rasmi di New York pada 22 September, kemudian diikuti dengan tayangan di Los Angeles pada 29 September. Tayangan perdana rasmi di Asia pula bermula pada 5 Oktober di Singapura, diikuti dengan tayangan perdana di Malaysia pada 19 Oktober.

Menulis untuk portal Murai.my, Phic Arman mengulas: "Jika anda tidak tahu apa-apa mengenainya (skandal 1MDB), filem ini menawarkan fakta terperinci mengenai skandal 1MDB iaitu sebuah dana kekayaan negara yang ditubuhkan oleh bekas perdana menteri Malaysia Najib Razak". Leslie Felperin dari The Guardian pula berpendapat bahawa "karikatur pelbagai penggiling sangat mengganggu dan agak merendahkan nada filem itu". Ellen E. Jones dari akhbar sama turut sependapat dengan ulasan Felperin mengenai filem ini. Di Rotten Tomatoes, filem ini menerima penarafan kelulusan sebanyak 86% berdasarkan daripada 7 ulasan. 

Rujukan

Pautan luar


Kategori:Filem 2023
Kategori:Filem Amerika Syarikat tahun 2023
Kategori:Filem dokumentari Amerika Syarikat
Kategori:Skandal 1Malaysia Development Berhad